b'\n_START_ARTICLE_\nJohn Gould\n_START_SECTION_\nBiografia\n_START_PARAGRAPH_\nGould nasqu\xc3\xa9 a Lyme Regis (Dorset) i era el fill d\'un jardiner. Poc despr\xc3\xa9s del seu naixement el seu pare obtingu\xc3\xa9 un c\xc3\xa0rrec en una finca prop de Guildford (Surrey) i el 1818 fou nomenat capat\xc3\xa0s dels jardins reials de Windsor. Gould inici\xc3\xa0 la seva formaci\xc3\xb3 com a horticultor i fou aleshores quan es convert\xc3\xad en un expert en taxid\xc3\xa8rmia. _NEWLINE_El 1824 fund\xc3\xa0 un negoci de taxid\xc3\xa8rmia a Londres i les seves habilitats el dugueren a ser el primer conservador del museu de la Zoological Society of London el 1827._NEWLINE_El seu treball el pos\xc3\xa0 en contacte amb els millors naturalistes d\'Anglaterra i li don\xc3\xa0 l\'oportunitat de ser el primer a veure les noves col\xc2\xb7leccions d\'aus que arribaven a la Societat. _NEWLINE_El 1830 arrib\xc3\xa0 una col\xc2\xb7lecci\xc3\xb3 d\'aus de l\'Him\xc3\xa0laia, de les quals moltes no s\'havien descrit amb anterioritat. Gould public\xc3\xa0 aquestes aus a A Century of Birds from the Himalayas (1830\xe2\x80\x931832). El text fou escrit per Nicholas Aylward Vigors i les il\xc2\xb7lustracions eren litografies de la seva dona  Elizabeth Gould. Aquest treball fou seguit per quatre m\xc3\xa9s en els set anys seg\xc3\xbcents, amb textos del mateix Gould i editats per Edwin Prince. Algunes de les il\xc2\xb7lustracions eren d\'Edward Lear._NEWLINE_Quan Charles Darwin present\xc3\xa0 els esp\xc3\xa8cimens d\'aus i mam\xc3\xadfers recollits durant el seu viatge al Beagle a la Societat Geol\xc3\xb2gica de Londres a la seva reuni\xc3\xb3 del 4 de gener de 1837, les aus foren entregades a Gould per la seva identificaci\xc3\xb3. Despr\xc3\xa9s de treballar-hi, a la seg\xc3\xbcent reuni\xc3\xb3 del 10 de gener inform\xc3\xa0 que les aus de les illes Gal\xc3\xa1pagos que Darwin pensava que eren merles, durbecs i pinsans, eren en realitat "una s\xc3\xa8rie de pinsans prou particular" per "formar un grup totalment nou, que contindria 12 esp\xc3\xa8cies". La hist\xc3\xb2ria arrib\xc3\xa0 als diaris. Al mar\xc3\xa7, Darwin i Gould es trobaren de nou, descobrint que el "cargolet de les Gal\xc3\xa1pagos" de Darwin era en realitat una altra esp\xc3\xa8cie de pins\xc3\xa0 i que els mims que havia recollit a cada illa eren en realitat esp\xc3\xa8cies separades i no variacions, amb parents a la Sud-am\xc3\xa8rica continental. _NEWLINE_Posteriorment Gould inform\xc3\xa0 que el petit nyand\xc3\xba del sud que havia sigut salvat d\'un sopar de Nadal era una esp\xc3\xa8cie nova que anomen\xc3\xa0 Rhea darwinii, amb un territori que s\'encavalcava parcialment amb els el dels nyand\xc3\xbas del nord. Darwin no s\'havia molestat a etiquetar els seus pinsans indicant l\'illa de proced\xc3\xa8ncia, per\xc3\xb2 altres membres de l\'expedici\xc3\xb3 tingueren m\xc3\xa9s cura. Darwin busc\xc3\xa0 els esp\xc3\xa8cimens recollits pel capit\xc3\xa0 Robert FitzRoy i per la tripulaci\xc3\xb3. A partir d\'ells fou capa\xc3\xa7 d\'establir que cada esp\xc3\xa8cie era \xc3\xbanica de certes illes, cosa que supos\xc3\xa0 un important pas en el desenvolupament de la teoria de l\'evoluci\xc3\xb3._NEWLINE_El 1838, el matrimoni Gould embarc\xc3\xa0 cap a Austr\xc3\xa0lia amb el prop\xc3\xb2sit d\'estudiar les aus del pa\xc3\xads i ser els primers a publicar un llibre sobre el tema. Els acompany\xc3\xa0 el naturalista John Gilbert. Arribaren a Tasm\xc3\xa0nia al setembre, coneixent el governador John Franklin i la seva dona. Gould i Gilbert recolliren exemplars a l\'illa. _NEWLINE_Al febrer del 1839 Gould embarc\xc3\xa0 cap a Sydney, deixant la seva dona embarassada amb els Franklin. Gould viatj\xc3\xa0 fins a l\'estaci\xc3\xb3 del seu cunyat a Yarrundi, prenent temps per buscar ptilonor\xc3\xadnquids a la serralada Liverpool. A l\'abril torn\xc3\xa0 a Tasm\xc3\xa0nia pel naixement del seu fill. Al maig embarc\xc3\xa0 cap a Adelaida per con\xc3\xa8ixer Charles Sturt, que s\'estava preparant per una expedici\xc3\xb3 al riu Murray. Gould recoll\xc3\xad esp\xc3\xa8cimens a les muntanyes de la cadena Mount Lofty i a Murray Scrubs, tornant a Hobart al juliol. Despr\xc3\xa9s viatj\xc3\xa0 amb la seva dona a Yarrundi. Tornaren a Anglaterra al maig del 1840. _NEWLINE_El resultat del viatge fou The Birds of Australia (1840\xe2\x80\x931848) - inclou imatges seleccionades de l\'obra. El llibre inclo\xc3\xafa 600 l\xc3\xa0mines en set volums, 328 de les esp\xc3\xa8cies eren noves per la ci\xc3\xa8ncia i foren batejades per Gould. Tamb\xc3\xa9 public\xc3\xa0 A Monograph of the Macropodidae, or Family of Kangaroos (1841\xe2\x80\x931842) i The Mammals of Australia (1849\xe2\x80\x931861) - inclou imatges seleccionades de l\'obra._NEWLINE_Vegeu tamb\xc3\xa9 (en angl\xc3\xa8s): Digitised album held by the National Library of Australia_NEWLINE_Despr\xc3\xa9s de la mort de la seva dona el 1841, els llibres de Gould foren il\xc2\xb7lustrats per diferents artistes, incloent-hi Henry Constantine Richter i Joseph Wolf._NEWLINE_Durant la seva carrera professional Gould sent\xc3\xad un especial inter\xc3\xa8s pels colibr\xc3\xads. Acumul\xc3\xa0 una col\xc2\xb7lecci\xc3\xb3 de 320 esp\xc3\xa8cies, que exhib\xc3\xad a la Gran Exhibici\xc3\xb3 del 1851. Malgrat el seu inter\xc3\xa8s Gould mai no havia vist un colibr\xc3\xad viu. _NEWLINE_Al maig del 1857 viatj\xc3\xa0 als Estats Units amb el seu segon fill Charles. Arrib\xc3\xa0 a Nova York abans de la temporada per veure colibr\xc3\xads a la ciutat i el 21 de maig als jardins Bartram de Filad\xc3\xa8lfia (Pennsilv\xc3\xa0nia) pogu\xc3\xa9 veure el seu primer colibr\xc3\xad viu (Archilochus colubris). Despr\xc3\xa9s continu\xc3\xa0 el seu viatge a Washington on pogu\xc3\xa9 veure un gran nombre d\'ells als jardins del Capitoli. Gould intent\xc3\xa0 arribar a Anglaterra amb exemplars vius per\xc3\xb2 sense saber les condicions necess\xc3\xa0ries per mantenir-los amb vida el m\xc3\xa0xim que pogu\xc3\xa9 mantenir-los foren dos mesos. Gould public\xc3\xa0 el seu Monograph of Trochilidae el 1861._NEWLINE_La Gould League, fundada a Austr\xc3\xa0lia el 1909, fou anomenada aix\xc3\xad en honor seu. Aquesta organitzaci\xc3\xb3 d\xc3\xb3na a molts australians la seva primera introducci\xc3\xb3 a les aus, juntament amb educaci\xc3\xb3 ecol\xc3\xb2gica i ambiental. Un dels seus m\xc3\xa9s importants patrocinadors \xc3\xa9s la Royal Australasian Ornithologists Union (ara coneguda com a Birds Austr\xc3\xa0lia).'